สไปเดอร์แมน: โน เวย์ โฮม

| สไปเดอร์แมน: โน เวย์ โฮม |
| --- | --- |
ใบปิดภาพยนตร์
กำกับ: จอน วอตส์​
เขียนบท:   คริส แม็กเคนนา  เอริก ซอมเมอส์ 
สร้างจาก: สไปเดอร์-แมน โดย สแตน ลี สตีฟ ดิตโก
อำนวยการสร้าง:   เควิน ไฟกี  เอมี ปาสคาล 
นักแสดงนำ:   ทอม ฮอลแลนด์  เซ็นเดยา  เบเนดิกต์ คัมเบอร์แบตช์  เจค็อบ บาเทลอน  จอน แฟฟโรว์  เจมี ฟ็อกซ์  วิลเลม เดโฟ  อัลเฟรด โมลินา  เบเนดิกต์ หว่อง  โทนี เรฟโวโลรี  เมริซา โทเม  แอนดรูว์ การ์ฟิลด์  โทบีย์ แมไกวร์ 
กำกับภาพ: เมาโร ฟิโอเร
ตัดต่อ:   เจฟฟรีย์ ฟอร์ด  ลีห์ ฟอลซัม บอยด์ 
ดนตรีประกอบ: ไมเคิล จะคีโน
บริษัทผู้สร้าง:   โคลัมเบียพิคเจอร์ส  มาร์เวลสตูดิโอส์  ปาสคาลพิกเชอส์  
ผู้จัดจำหน่าย: โซนี่พิคเจอร์สรีลีดซิง
วันฉาย:   13 ธันวาคม ค.ศ. 2021 (2021-12-13) (ฟอกซ์วิลเลจเทียเตอร์)    17 ธันวาคม ค.ศ. 2021 (2021-12-17) (สหรัฐ)    23 ธันวาคม ค.ศ. 2021 (2021-12-23) (ไทย) 
ความยาว: 148 นาที
ประเทศ: สหรัฐ
ภาษา: อังกฤษ
ทุนสร้าง: 200 ล้านดอลลาร์สหรัฐ
ทำเงิน: 1.914 พันล้านดอลลาร์สหรัฐ
สไปเดอร์แมน: โน เวย์ โฮม (อังกฤษ: Spider-Man: No Way Home) เป็นภาพยนตร์อเมริกันแนวซูเปอร์ฮีโร ฉายเมื่อปี ค.ศ. 2021 สร้างจากตัวละคร สไปเดอร์-แมน ของ มาร์เวลคอมิกส์ ภาพยนตร์เป็นการสร้างร่วมกันระหว่าง โคลัมเบียพิคเจอร์สกับมาร์เวลสตูดิโอส์ และจัดจำหน่ายโดย โซนี่พิคเจอร์สรีลีสซิง ภาพยนตร์เป็นภาคต่อของ สไปเดอร์แมน: โฮมคัมมิ่ง (2017) และ สไปเดอร์แมน: ฟาร์ ฟรอม โฮม (2019) และเป็นภาพยนตร์เรื่องที่ 27 ในจักรวาลภาพยนตร์มาร์เวล (MCU) ภาพยนตร์กำกับโดย จอน วอตส์ เขียนบทโดย คริส แม็กเคนนากับเอริก ซอมเมอส์ และแสดงนำโดย ทอม ฮอลแลนด์ เป็น ปีเตอร์ ปาร์คเกอร์ / สไปเดอร์แมน ร่วมกับ เซ็นเดยา, เบเนดิกต์ คัมเบอร์แบตช์, เจค็อบ บาเทลอน, จอน แฟฟโรว์, เจมี ฟ็อกซ์, วิลเลม เดโฟ, อัลเฟรด โมลินา, เบเนดิกต์ หว่อง, โทนี เรฟโวโลรี, เมริซา โทเม, แอนดรูว์ การ์ฟิลด์และโทบีย์ แมไกวร์ ในภาพยนตร์ หลังปาร์คเกอร์ถูกเปิดเผยต่อสาธารณะใน ฟาร์ ฟรอม โฮม ว่าเขาเป็นสไปเดอร์แมน เขาขอให้ สตีเฟน สเตรนจ์ (คัมเบอร์แบตช์) ใช้เวทมนตร์ที่ทำให้ทุกคนลืมว่าเขาคือสไปเดอร์แมน เมื่อคาถาเกิดความผิดพลาด ทำให้พหุจักรวาลถูกเปิดและทำให้ตัวร้ายที่มีพลังพิเศษและฮีโรจากจักรวาลอื่น เข้ามาในจักรวาลของปาร์คเกอร์
ภาพยนตร์สไปเดอร์แมนเรื่องที่สามนั้นมีการวางแผนเอาไว้เมื่อต้นปี ค.ศ. 2017 ช่วงระหว่างการสร้าง โฮมคัมมิ่ง ต่อมาในเดือนสิงหาคม ค.ศ. 2019 การเจรจาระหว่างโซนี่กับมาร์เวลสตูดิโอส์เพื่อแก้ไขข้อตกลงของพวกเขา ด้วยการสร้างภาพยนตร์สไปเดอร์แมนร่วมกัน การเจรจาจบลงด้วยการที่มาร์เวลสตูดิโอส์ออกจากโครงการ อย่างไรก็ตาม ปฏิกิริยาเชิงลบของแฟน ๆ นำไปสู่ข้อตกลงใหม่ระหว่างทั้งสองบริษัทในเดือนต่อมา วอตส์, แม็กเคนนา, ซอมเมอส์และฮอลแลนด์ ถูกกำหนดให้กลับมาทำหน้าที่เดิมของแต่คนในช่วงเวลานั้น การถ่ายทำเริ่มต้นในเดือนตุลาคม ค.ศ. 2020 ที่เมืองนิวยอร์ก ก่อนจะย้ายไปถ่ายทำที่แอตแลนตาในเดือนเดียวกัน และสิ้นสุดการถ่ายทำในเดือนมีนาคม ค.ศ. 2021 โน เวย์ โฮม สำรวจแนวคิดของพหุจักรวาลและผูกจักรวาลภาพยนตร์มาเวลเข้ากับภาพยนตร์ชุด สไปเดอร์แมน ในอดีตด้วยนักแสดงหลายคนที่กลับมารับบทเดิมของพวกเขาจากในภาพยนตร์ สไปเดอร์แมน ที่กำกับโดย แซม ไรมีและมาร์ก เวบบ์ การกลับมาของนักแสดงที่เคยแสดงเป็นสไปเดอร์แมนก่อนหน้านี้อย่างแมไกวร์และการ์ฟิลด์ เป็นเรื่องที่มีการพูดถึงกันอย่างกว้างขวาง โดยทางโซนี่, มาร์เวลและนักแสดงพยายามปกปิดการมีส่วนร่วมของพวกเขา แม้ว่าจะมีข่าวรั่วไหลออกมาจำนวนมาก
สไปเดอร์-แมน: โน เวย์ โฮม ฉายรอบปฐมทัศน์ที่ ฟอกซ์วิลเลจเทียเตอร์ ในลอสแอนเจลิส เมื่อวันที่ 13 ธันวาคม ค.ศ. 2021 ฉายในสหรัฐเมื่อวันที่ 17 ธันวาคม ค.ศ. 2021 และฉายในประเทศไทยเมื่อวันที่ 23 ธันวาคม ค.ศ. 2021 โดยเป็นส่วนหนึ่งของระยะสี่ในจักรวาลภาพยนตร์มาร์เวล ภาพยนตร์ได้รับการตอบรับที่ดีจากนักวิจารณ์ โดยชมในเรื่องเนื้อเรื่อง, ทิศทางของภาพยนตร์, ฉากโลดโผนและการแสดงและเคมีของนักแสดง ภาพยนตร์ทำเงิน 1.9 พันล้านดอลลาร์สหรัฐทั่วโลก กลายเป็นภาพยนตร์ที่ทำเงินสูงสุดอันดับที่ 1 ในปี ค.ศ. 2021 และภาพยนตร์ที่ทำเงินสูงสุดตลอดกาลอันดับที่ 6 นอกจากนี้ยังทำลายสถิติหลายรายการในบ็อกซ์ออฟฟิศ รวมถึงเป็นภาพยนตร์ที่ฉายระหว่างการระบาดทั่วของโควิด-19 ภาพยนตร์ภาคต่อกำลังอยู่ในการพัฒนา